ΓΡΑΠΤΗ ΕΡΩΤΗΣΗ P-3061/98

υποβολή: Ernesto Caccavale (UPE) προς την Επιτροπή

(2 Οκτωβρίου 1998)

Θέμα: Κρατικές ενισχύσεις στη RAI - Ιταλική Ραδιοτηλεόραση

Στην απάντησή της προς την ερώτηση Ε-0577/98(1) σχετικά με τις κρατικές ενισχύσεις στη RAI, η Επιτροπή κράτησε ουσιαστικά επιφυλακτική στάση χωρίς να διευκρινίζει εάν προτίθεται να λάβει, εντός λογικού χρονικού διαστήματος, επίσημη θέση έναντι της καταγγελίας για τις κρατικές επιδοτήσεις στη RAI. Πράγματι, η απάντηση περιέχει απλώς μία γενική αναφορά στους κοινοτικούς κανόνες ανταγωνισμού, τη νέα Συνθήκη του Άμστερνταμ και σε ένα Πρωτόκολλό της - που εξάλλου δεν έχει ακόμη κυρωθεί εκ μέρους του ημίσεος και πλέον των κρατών μελών - καθώς και σε μία χωρίς περαιτέρω διευκρινίσεις "συνεπή προσέγγιση" σχετικά με όλες τις υποθέσεις που εκκρεμούν από δεκαετίας περίπου.

Η επιφυλακτική, για να μην πούμε αμφιλεγόμενη, αυτή στάση προξενεί αμηχανία υπό το πρίσμα μεταξύ άλλων και ακολούθων στοιχείων:

- Η Επιτροπή έχει καταδικασθεί πρωτοδίκως για παραλείψεις γιατί δεν ανέλαβε την παραμικρή άμεση πρωτοβουλία σε μία περίπτωση χορήγησης ενισχύσεων ανάλογη με την περί ης ο λόγος.

- Η εν λόγω αγορά έχει μεγάλη σημασία για τους οικονομικούς παράγοντες και τους καταναλωτές και παρουσιάζει μεγάλη ανάπτυξη μεταξύ άλλων και σε σχέση με την τεχνολογική εξέλιξη και τη σχετική διαδικασία σύγκλισης μεταξύ τηλεπικοινωνιών και παραδοσιακών οπτικοακουστικών μέσων. Φαίνεται επομένως σημαντικό και επείγον να δοθεί νομική βεβαιότητα στους καταναλωτές και επενδυτές, ώστε να μπορούν να απολαμβάνουν ενός σαφούς πλαισίου κανόνων και εγγυήσεων.

- Ο όλο και μεγαλύτερος άμεσος ανταγωνισμός μεταξύ του προγραμματισμού της δημόσιας γενικής τηλεόρασης, που λαμβάνει επιδοτήσεις, και της ιδιωτικής, θέτει επειγόντως το θέμα της αλλοίωσης των όρων ανταγωνισμού και της ανάγκης προσδιορισμού κανόνων λογιστικής διαφάνειας για τη χρηματοδότηση μιας δημόσιας υπηρεσίας προσδιοριζομένης βάσει αντικειμενικών κριτηρίων.

Υπό το πρίσμα των ανωτέρω ζητείται από την Επιτροπή:

1. Να λάβει το συντομότερο και όπως επιτάσσουν οι θεσμικές της υποχρεώσεις, σαφή θέση επί του θέματος ώστε να αποφευχθούν μελλοντικές καταδίκες επί παραλείψει για καταγγελίες που εξακολουθούν να εκκρεμούν όσον αφορά τη χορήγηση ενισχύσεων στις δημόσιες τηλεοράσεις, γεγονός που θα συμβάλει στο να δοθεί νομική βεβαιότητα και προστασία στους οικονομικούς παράγοντες και τους καταναλωτές.

2. Να απαντήσει ιδιαίτερα εάν η μεταφορά δημοσίου χρήματος για τη χρηματοδότηση προγραμμάτων με καταφανείς εμπορικούς στόχους, και τούτο σε πλαίσιο απουσίας κανόνων λογιστικής διαφάνειας και σαφούς προσδιορισμού της δημόσιας ραδιοτηλεοπτικής υπηρεσίας, μπορεί να συνιστά παραβίαση των κοινοτικών κανόνων ανταγωνισμού.

Απάντηση του κ. Van Miert εξ ονόματος της Επιτροπής

(23 Νοεμβρίου 1998)

Σε απάντηση της γραπτής ερώτησης Ε-577/98(2) του Αξιότιμου Μέλους, η Επιτροπή επιβεβαίωσε την ύπαρξη καταγγελίας, η οποία υποβλήθηκε στις 19 Ιουνίου 1996, κατά της RAI (Radiotelevisione Italiana S.p.A.) σχετικά με παραβιάσεις της κοινοτικής νομοθεσίας για τις κρατικές ενισχύσεις.

Δεδομένου ότι η απελευθέρωση στον ραδιοτηλεοπτικό τομέα ξεκίνησε μόλις κατά τη δεκαετία του '80 και ότι η ανάλυση που απαιτείται είναι πολύπλοκη, η Επιτροπή είναι προσεκτική σε ότι αφορά τις καταγγελίες για τις κρατικές ενισχύσεις στον τομέα αυτό. Εντούτοις, όπως επισημαίνει το Αξιότιμο Μέλος, η Επιτροπή καταδικάσθηκε προσφάτως από το Πρωτοδικείο διότι δεν ενήργησε εγκαίρως και με τη δέουσα επιμέλεια. Κάτι τέτοιο συμβαίνει για πρώτη φορά στον τομέα των κρατικών ενισχύσεων. Η απόφαση του Πρωτοδικείου επιβεβαιώνει την ευθύνη της Επιτροπής στον εν λόγω τομέα.

Όταν υποβάλλονται αρκετές καταγγελίες σε έναν τομέα όπου δεν υπάρχουν συγκεκριμένες κατευθυντήριες γραμμές, θεωρείται σκόπιμο να θεσπισθούν πρώτα κατευθυντήριες γραμμές, ώστε η Επιτροπή να είναι σε θέση να εξετάζει τις μεμονωμένες υποθέσεις με συνέπεια και διαφάνεια. Οι υπηρεσίες της Επιτροπής συνέταξαν γι' αυτόν το λόγο ένα έγγραφο συζήτησης, στο οποίο εκτίθενται τα προβλήματα που προκύπτουν και ζητείται από τα κράτη μέλη να παραθέσουν τις απόψεις τους και να προτείνουν πιθανές λύσεις.

Δεδομένου όμως ότι τα περισσότερα κράτη μέλη που ερωτήθηκαν διαφωνούν με την ιδέα των κατευθυντήριων γραμμών, η Επιτροπή θα εξετάζει πλέον τις μεμονωμένες περιπτώσεις ώστε να αποφύγει και νέα καταδίκη επί παραλείψει από το Πρωτοδικείο.

Εν τω μεταξύ, η Επιτροπή θα συνεχίσει να ζητά τη γνώμη όλων των εμπλεκόμενων μερών, όπως των κρατικών και ιδιωτικών ραδιοτηλεοπτικών φορέων καθώς και των άλλων ενδιαφερόμενων μερών. Αναλαμβάνοντας αυτή την ευθύνη, όπως το απαιτεί η συνθήκη και το Πρωτοδικείο, η Επιτροπή ενεργεί σε απόλυτη συμφωνία με τις απαιτήσεις περί υγιούς ανταγωνισμού μεταξύ ιδιωτικών και κρατικών ραδιοτηλεοπτικών φορέων και σεβόμενη το αποφασιστικής σημασίας έργο που αναθέτουν οι εθνικές αρχές στους κρατικούς ραδιοτηλεοπτικούς φορείς.

(1) ΕΕ C 13 της 18.1.1999, σελ. 3.

(2) ΕΕ C 310 της 15.12.1998.